Oʻzbekiston Respublikasi Hukumatining ayrim qarorlariga qishloq xoʻjaligi mahsulotlari yetishtiruvchilarni davlat tomonidan qoʻllab-quvvatlash hamda subsidiya berish mexanizmlarini takomillashtirishga qaratilgan oʻzgartirish va qoʻshimchalar kiritish toʻgʻrisida
(resolution, 2025-08-30)

Oʻzbekiston Respublikasi Prezidentining “Paxta xom ashyosi yetishtiruvchilar faoliyatini yanada qoʻllab-quvvatlashning qoʻshimcha chora-tadbirlari toʻgʻrisida” 2023-yil 26-yanvardagi PQ-23-son qarori ijrosini taʼminlash, shuningdek, qishloq xoʻjaligi mahsulotlari yetishtiruvchilarni davlat tomonidan qoʻllab-quvvatlash hamda subsidiya berish mexanizmlarini takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Paxta xom ashyosi yetishtiruvchilar faoliyatini yanada qoʻllab-quvvatlashning qoʻshimcha chora-tadbirlari toʻgʻrisida” 2023-yil 26-yanvardagi PQ-23-son qaroriga muvofiq: 2023-yildan boshlab xorijdan olib kelingan va respublikamizda ishlab chiqarilgan lazerli qurilmaga ega avtomatlashtirilgan yer tekislagich agregatlarini sotib olgan qishloq xoʻjaligi mahsulotlari ishlab chiqaruvchilariga yer tekislagich agregatlari qiymatining 30 foizi Oʻzbekiston Respublikasi Davlat budjetidan qoplab berilishi; paxta xom ashyosi yetishtiriladigan maydonlarni nasos orqali sugʻorishda sarflanadigan elektr energiyasi xarajatlarining 50 foizigacha qismi Oʻzbekiston Respublikasi Davlat budjetidan qoplab berilishi belgilanganligi maʼlumot uchun qabul qilinsin. 2. Oʻzbekiston Respublikasi Hukumatining ilovaga muvofiq ayrim qarorlariga quyidagilarni nazarda tutuvchi oʻzgartirish va qoʻshimchalar kiritilsin: paxta xom ashyosi va boshoqli don yetishtiruvchi fermer xoʻjaliklarining nasos agregatlari va sugʻorish quduqlari isteʼmol qiladigan elektr energiyasi qiymatining 50 foizigacha qismini qoplash uchun Oʻzbekiston Respublikasi Davlat budjetidan qoplab berish; xorijdan olib kelingan va respublikamizda ishlab chiqarilgan lazerli qurilmaga ega avtomatlashtirilgan yer tekislagich agregatlarini sotib olgan qishloq xoʻjaligi mahsulotlari ishlab chiqaruvchilariga yer tekislagich agregatlari qiymatining 30 foizini Oʻzbekiston Respublikasi Davlat budjetidan qoplab berish. 3. Mazkur qarorning bajarilishini nazorat qilish Oʻzbekiston Respublikasi qishloq xoʻjaligi vaziri A.B. Voitov zimmasiga yuklansin. 1. Vazirlar Mahkamasining 2018-yil 3-maydagi 320-son qarori bilan tasdiqlangan Fermer xoʻjaliklarining nasos agregatlari va sugʻorish quduqlari isteʼmol qiladigan elektr energiyasi qiymatini qoplash uchun Oʻzbekiston Respublikasi Davlat budjetidan subsidiyalar ajratish tartibi toʻgʻrisidagi nizomda: 1-band quyidagi tahrirda bayon etilsin: “1. Ushbu Nizom paxta xom ashyosi va boshoqli don yetishtiruvchi fermer xoʻjaliklarining (keyingi oʻrinlarda isteʼmolchilar deb ataladi) nasos agregatlari va sugʻorish quduqlari isteʼmol qiladigan elektr energiyasi qiymatining 50 foizigacha qismini qoplash uchun Oʻzbekiston Respublikasi Davlat budjetidan (keyingi oʻrinlarda Davlat budjeti deb ataladi) subsidiyalar ajratish tartibini belgilaydi. Isteʼmolchilarga subsidiya ajratish boʻyicha materiallarni jamlash, koʻrib chiqish hamda vakolatli organlar va tashkilotlar bilan kelishish “Agro-subsidiya” yagona axborot tizimi orqali amalga oshiriladi”; 5-banddagi “Oʻzbekenergo” aksiyadorlik jamiyati” soʻzlari “Hududiy elektr tarmoqlari” aksiyadorlik jamiyati” soʻzlari bilan, “Moliya vazirligi” soʻzlari “Iqtisodiyot va moliya vazirligi” soʻzlari bilan almashtirilsin; 7-band “Dalolatnomalar tuman ishchi guruhi rahbari tomonidan” soʻzlaridan keyin “Agro-subsidiya” yagona axborot tizimi orqali” soʻzlari bilan toʻldirilsin; 11-bandning ikkinchi xatboshisi “Oʻzbekiston Respublikasi Suv xoʻjaligi vazirligiga” soʻzlaridan keyin “Agro-subsidiya” yagona axborot tizimi orqali” soʻzlari bilan toʻldirilsin; 12-band quyidagi tahrirda bayon etilsin: “12. Oʻzbekiston Respublikasi Suv xoʻjaligi vazirligi Qoraqalpogʻiston Respublikasi Vazirlar Kengashi va viloyatlar hokimliklari tomonidan isteʼmolchilarning nasos agregatlari va sugʻorish quduqlarining keyingi yilda sugʻorish ishlari uchun suv va elektr energiyasi isteʼmoli hamda elektr energiyasi qiymatining muvofiqlashgan talabnomalarini tahlil qiladi, umumlashtiradi hamda Qishloq xoʻjaligi vazirligi va Energetika vazirligi bilan kelishib har yilning 1-iyuniga qadar Iqtisodiyot va moliya vazirligiga taqdim etadi”; 13-banddagi “Moliya vazirligi” soʻzlari “Iqtisodiyot va moliya vazirligi” soʻzlari bilan almashtirilsin; 16-band “elektr energiyasi qiymatini qoplash boʻyicha hisob-kitoblarni” soʻzlaridan keyin “Agro-subsidiya” yagona axborot tizimi orqali” soʻzlari bilan toʻldirilsin; 17-bandning ikkinchi xatboshisi “Dalolatnoma tuman ishchi guruhi rahbari tomonidan” soʻzlaridan keyin “Agro-subsidiya” yagona axborot tizimi orqali” soʻzlari bilan toʻldirilsin.